<classify> VILIO vimetanda katika Mahakama ya Hakimu Mkazi Kisutu baada ya kuwahukumu kifungo cha maisha jela washitakiwa nane, akiwemo Mwenyekiti wa kitongoji cha Bunju A, Yusuph Sungu 40, baada ya kutiwa hatiani kwa makosa ya kuchoma Kituo cha Polisi Bunju A.Washitakiwa wengine waliohukumiwa jana ni Juma Kozo32, Rashid Liwima29, Baraka Nkoko23, Abuu Issa36, Abraham Mninga23, Veronica Ephraem32 na Ramadhani Said22. Aidha, mahakama hiyo imewaachia huru Mrisho Majaliwa 30, Hamis Ndege 37, Seleman Gwae 33, Mengenya Anthony 28, Rehema Hussein 32 Rajabu Ally 25, Ally Athuman 24, Amina Matipwili 33, Gubila Temba 51 na Mariam Honza 44.Akisoma hukumu hiyo jana, Hakimu Mkazi Mkuu, Thomas Simba alisema upande wa mashitaka ulileta mashahidi 17 kuthibitisha mashitaka hayo. Alisema Kifungu cha 319 A cha Kanuni ya Adhabu, kinaeleza kwamba washitakiwa wanaotiwa hatiani kwa makosa hayo, adhabu ni mpaka kifungo cha maisha na kwamba mahakama yenyewe itaamua ni aina gani ya adhabu ya kuwapa washitakiwa.Hakimu Simba alisema mahakama hiyo ilienda eneo la tukio na kwamba waliona kilivyoteketea kwa moto, ikiwa ni pamoja na bunduki na vifaa vyote vya kituoni hapo na kwamba waliona damu, hivyo inawezekana kulikuwa na mahabusu. Kitendo hiki ni cha kinyama na sio tu hujuma, hivyo mahakama inawahukumu kifungo cha maisha hela, alisema Hakimu Simba.Alisema kwa mara ya kwanza washitakiwa hao walikuwa 35, lakini waliachiwa 17 na 17 walikutwa na kesi ya kujibu. Hakimu Simba alisema ni ukweli usiopingika kuwa kituo hicho, kilichomwa na kwamba hakukuwa na tatizo la umeme na kwamba sababu ni watu kukusanyika kutokana na kifo cha mtoto aliyegongwa na gari. Alisema pia ni ukweli kwamba kila kitu kilichokuwepo kwenye kituo hicho, kiliteketea kwa moto na magari yalipigwa mawe.Mwenyekiti alichochea wananchi waliozingira kuchoma moto kwa kituo hicho kwa kutumia mafuta ya petroli, alisisitiza. Kabla ya kutolewa adhabu, Wakili wa Serikali, Ester Martin alidai kosa walilolifanya washitakiwa hao ni kubwa na ambalo linahatarisha usalama, hivyo linastahili kulaaniwa na yoyote.Alidai tukio hilo linahatarisha amani na kuleta taharuki kwa raia wasio na makosa, hivyo mahakama itoe adhabu kali kwa watuhumiwa hao kwa mujibu wa sheria ili iwe fundisho kwa wenye tabia hiyo.Hata hivyo, washitakiwa hao waliomba mahakama iwapatie kifungo cha nje au kulipa faini kwa sababu wanategemewa. Baada ya hukumu hiyo, vilio vilitanda mahakamani hapo kwa mshitakiwa Veronica akiwalilia watoto wake, huku ndugu wa washitakiwa hao kutoamini kilichotokea, kwa kuwa walikuwa nje kwa dhamana.Washitakiwa hao walikuwa wakikabiliwa na mashitaka sita, ambayo waliyatenda Julai 10,2015 maeneo ya Bunju A wilayani Kinondoni. Washitakiwa hao wanadaiwa kufanya mkusanyiko usio halali na kuharibu mali ikiwemo magari manne, ambayo walipasua vioo na kuchoma moto kituo hicho, mali ya Jeshi la Polisi na Jamhuri ya Muungano wa Tanzania.  <topic>: kitaifa 